Illum, il-Kummissjoni adottat il-Komunikazzjoni tagħha dwar il-politika tat-tkabbir tal-UE u l-Pakkett tat-Tkabbir tal-2020: Ir-rapporti annwali, li jivvalutaw l-implimentazzjoni tar-riformi fundamentali fil-Balkani tal-Punent u fit-Turkija, huma ppreżentati flimkien ma' rakkomandazzjonijiet aktar ċari u aktar preċiżi u gwida dwar il-passi li jmiss għal dawk is-sħab, f'konformità mal-metodoloġija mtejba għat-tkabbir. Ir-Rappreżentant Għoli tal-UE għall-Affarijiet Barranin u l-Politika ta' Sigurtà u Viċi President tal-Kummissjoni, Josep Borrell, qal: “Iċ-ċittadini tal-Balkani tal-Punent huma parti mill-Ewropa u jappartjenu fl-Unjoni Ewropea. Ir-rapporti tal-lum dwar il-Pakkett tat-Tkabbir jipprovdu valutazzjoni rigoruża li tindika t-triq 'il quddiem, u jenfasizzaw il-kisbiet u l-ħidma kbira li għadha trid issir.” Meta ppreżenta l-Pakkett tat-Tkabbir annwali, il-Kummissarju tal-UE għall-Viċinat u t-Tkabbir, Olivér Várhelyi, ikkummenta: “Sa mill-bidu tal-mandat ta' din il-Kummissjoni, l-għan tiegħi kien li niżgura li kemm sħabna fil-Balkani tal-Punent kif ukoll l-Istati Membri tagħna jerġa' jkollhom fiduċja fil-proċess tal-adeżjoni. Il-valutazzjonijiet rigorużi iżda ġusti tagħna li ġew ippreżentati llum jispjegaw fejn jinsabu l-pajjiżi fir-rigward tar-riformi, bi gwida u rakkomandazzjonijiet aktar ċari dwar il-passi li jmiss. L-implimentazzjoni dinamika tagħhom se tħaffef il-progress tagħhom fi triqithom lejn l-UE u tagħti riżultati dejjiema. B'mod parallel, ippreżentajna Pjan Ekonomiku u ta' Investiment biex nixprunaw l-irkupru fit-tul tagħhom u nħaffu l-konverġenza ekonomika tagħhom mal-UE.” Il-Balkani tal-Punent Politika tat-tkabbir kredibbli hija investiment ġeostrateġiku fil-paċi, fis-sigurtà u fit-tkabbir ekonomiku fl-Ewropa kollha, speċjalment fi żminijiet ta' sfidi globali u diviżjonijiet globali li qed jiżdiedu. Il-prospett sod u bbażat fuq il-mertu ta' sħubija sħiħa fl-UE għall-Balkani tal-Punent huwa fl-interess politiku, ekonomiku u tas-sigurtà tal-Unjoni Ewropea stess. Il-Komunikazzjoni tal-Kummissjoni “It-titjib tal-proċess tal-adeżjoni - Perspettiva kredibbli tal-UE għall-Balkani tal-Punent”, approvata mill-Istati Membri f'Marzu 2020, ippreżentat proposti konkreti għat-tisħiħ tal-proċess tal-adeżjoni, billi għamlitu aktar prevedibbli, aktar kredibbli, aktar dinamiku u soġġett għal tmexxija politika aktar b'saħħitha. L-approċċ imsaħħaħ jenfasizza l-importanza ta' proċess tal-adeżjoni bbażat fuq il-mertu u mibni fuq il-fiduċja, il-fiduċja reċiproka u impenji ċari mill-Unjoni Ewropea u mill-Balkani tal-Punent, b'enfasi ikbar fuq ir-riformi fundamentali. Il-progress kredibbli fil-qasam tal-istat tad-dritt għadu sfida sinifikanti, li ta' spiss hija kkorelatata ma' nuqqas ta' rieda politika. Fir-reġjun tal-Balkani tal-Punent għad hemm ritmu kajman fil-kultura ġudizzjarja mingħajr impenn suffiċjenti għall-prinċipju tal-indipendenza ġudizzjarja. Ir-ritmu ġenerali fil-ġlieda kontra l-korruzzjoni naqas u r-rekord f'ħafna sħab għadu 'l bogħod milli jilħaq ir-rekwiżiti għas-sħubija, filwaqt li s-sena li għaddiet kienet is-sena li fiha sar l-inqas progress fil-qasam tal-libertà tal-espressjoni u l-pluraliżmu tal-media. Għall-ewwel darba, il-Kummissjoni tivvaluta l-bilanċ ġenerali fin-negozjati tal-adeżjoni kemm mal-Montenegro kif ukoll mas-Serbja u tipproponi t-triq 'il quddiem. Dan għandu jippermetti li l-konferenzi intergovernattivi, li għandhom isiru wara l-pubblikazzjoni tal-pakkett annwali tal-Kummissjoni, jipprovdu l-fora għal djalogu politiku dwar ir-riformi, iqisu l-proċess tal-adeżjoni ġenerali u jippreżentaw l-ippjanar għas-sena li ġejja, inkluż il-ftuħ u l-għeluq ta' kapitoli u azzjonijiet korrettivi possibbli. Fil-każ tal-Albanija u tal-Maċedonja ta' Fuq, il-Kummissjoni hija ħerqana għall-ewwel konferenzi intergovernattivi li għandhom isiru malajr kemm jista' jkun wara li l-Kunsill jadotta l-oqfsa ta' negozjar. Il-Kummissjoni kkonfermat li sar aktar progress fl-implimentazzjoni tar-riformi fl-Albanija u fil-Maċedonja ta' Fuq. L-Albanija diġà għamlet progress deċiżiv u tinsab viċin li tissodisfa l-kundizzjonijiet li stabbilixxa l-Kunsill fid-dawl tal-ewwel konferenza intergovernattiva. Il-Bożnija-Ħerzegovina hija mistennija tindirizza 14-il prijorità ewlenija mill-Opinjoni tal-Kummissjoni dwar l-applikazzjoni tas-sħubija tagħha mal-UE, u s'issa saru biss ftit passi 'l quddiem. Fir-rigward tal-Kosovo, kien hemm progress limitat fir-riformi marbuta mal-UE u huwa importanti li l-awtoritajiet tal-Kosovo jirduppjaw l-isforzi tagħhom biex jimxu 'l quddiem fit-triq lejn l-Ewropa, inkluż permezz tal-implimentazzjoni tal-Ftehim ta' Stabbilizzazzjoni u Assoċjazzjoni. Illum, il-Kummissjoni adottat ukoll Pjan Ekonomiku u ta' Investiment komprensiv għal-Balkani tal-Punent, li għandu l-għan li jixpruna l-irkupru fit-tul tar-reġjun, tranżizzjoni ekoloġika u diġitali, irawwem kooperazzjoni reġjonali ekonomika, jagħti spinta lit-tkabbir ekonomiku u jappoġġa r-riformi meħtieġa biex jimxu 'l quddiem fit-triq lejn l-UE. It-Turkija It-Turkija hija sieħeb ewlieni għall-Unjoni Ewropea. Madankollu, it-Turkija kompliet titbiegħed mill-Unjoni Ewropea b'rigress serju fl-oqsma tad-demokrazija, l-istat tad-dritt, id-drittijiet fundamentali u l-indipendenza tal-ġudikatura. Kif iddikjara l-Kunsill fl-2018 u fl-2019, in-negozjati tal-adeżjoni tat-Turkija effettivament waqfu u l-ebda kapitolu ulterjuri ma jista' jiġi kkunsidrat għall-ftuħ jew għall-għeluq. Ir-rapport ippreżentat illum jikkonferma li l-fatti sottostanti li wasslu għal din il-valutazzjoni għadhom validi, minkejja l-impenn ripetut tal-gvern għall-objettiv tal-adeżjoni mal-UE. Id-djalogu u l-kooperazzjoni mat-Turkija komplew, b'mod partikolari dwar l-indirizzar tal-isfidi marbuta mal-migrazzjoni, minkejja t-tħassib dwar l-avvenimenti ta' Marzu 2020 mal-fruntiera bejn il-Greċja u t-Turkija. Ir-rapporti jiddeskrivu wkoll kif il-politika barranija tat-Turkija baqgħet tkun dejjem aktar f'kunflitt mal-prijoritajiet tal-UE skont il-Politika Estera u ta' Sigurtà Komuni. Il-passi li jmiss Issa huwa f'idejn il-Kunsill li jqis ir-rakkomandazzjonijiet tal-Kummissjoni u jieħu deċiżjonijiet dwar il-passi li jmiss. Sfond Proċess ta' tkabbir L-aġenda attwali tat-tkabbir tkopri s-sħab tal-Balkani tal-Punent u t-Turkija. Infetħu negozjati tal-adeżjoni mal-Montenegro (2012), mas-Serbja (2014), u mat-Turkija (2005). F'Marzu 2020, l-Istati Membri qablu li jiftħu negozjati tal-adeżjoni mal-Maċedonja ta' Fuq u mal-Albanija. Il-Bożnija-Ħerzegovina (l-applikazzjoni biex tissieħeb mal-UE ġiet ippreżentata fi Frar 2016) u l-Kosovo (il-Ftehim ta' Stabbilizzazzjoni u Assoċjazzjoni daħal fis-seħħ f'April 2016) huma kandidati potenzjali. Il-proċess tal-adeżjoni mal-UE għadu bbażat fuq kriterji stabbiliti, kundizzjonalità ġusta u rigoruża, u l-prinċipju tal-merti proprji. L-adeżjoni mal-UE titlob l-implimentazzjoni ta' riformi kumplessi f'ambjent li joħloq sfida; dan huwa għan li jista' jintlaħaq biss fit-tul. Sabiex il-proċess jimxi 'l quddiem, bħala kwistjoni ta' prijorità jenħtieġ li l-kandidati għall-adeżjoni juru riżultati ġenwini u sostenibbli aktar malajr fuq kwistjonijiet ta' importanza ewlenija: l-istat tad-dritt, ir-riforma tal-ġustizzja, il-ġlieda kontra l-korruzzjoni u l-kriminalità organizzata, is-sigurtà, id-drittijiet fundamentali, il-funzjonament tal-istituzzjonijiet demokratiċi u r-riforma tal-amministrazzjoni pubblika, kif ukoll fuq l-iżvilupp ekonomiku u l-kompetittività. Aktar progress fir-rikonċiljazzjoni, ir-relazzjonijiet tajbin ta' viċinat u l-kooperazzjoni reġjonali wkoll huma ta' importanza ewlenija. Ir-rappurtar fil-pakkett tat-tkabbir ta' din is-sena jirrifletti wkoll il-proposti tal-approċċ imtejjeb għall-proċess tal-adeżjoni. Il-valutazzjonijiet u r-rakkomandazzjonijiet għas-sħab, speċjalment il-gwida li tħares 'il quddiem dwar prijoritajiet speċifiċi ta' riforma, huma saħansitra aktar ċari u preċiżi. Ir-rapporti jipprovdu aktar trasparenza, inkluż dwar is-sitwazzjoni attwali tan-negozjati tal-adeżjoni u l-punt sa fejn qed jiġu implimentati r-riformi fundamentali. Qed jiġu pprovduti rapporti komparattivi tal-prestazzjoni dwar l-elementi fundamentali, kif ukoll indiċijiet esterni biex jikkumplimentaw il-valutazzjonijiet tal-Kummissjoni. Qed jintalbu kontribuzzjonijiet aktar b'saħħithom mingħand l-Istati Membri, li ġew ikkonsultati matul il-proċess u pprovdew input u għarfien, inkluż permezz tal-ambaxxati tagħhom fuq il-post. Ir-rapporti jinkludu wkoll valutazzjonijiet tal-impenn politiku pubbliku tal-awtoritajiet għall-għan strateġiku tal-adeżjoni mal-UE. Għal Aktar Informazzjoni Il-Komunikazzjoni tal-Kummissjoni Għal sejbiet u rakkomandazzjonijiet dettaljati dwar kull sieħeb, ara: L-Albanija: MEMO; Rapport; infografika Il-Bożnija-Ħerzegovina: MEMO; Rapport; infografika Il-Kosovo: MEMO; Rapport; infografika Il-Montenegro: MEMO; Rapport; infografika Il-Maċedonja ta' Fuq: MEMO; Rapport; infografika Is-Serbja: MEMO; Rapport; infografika It-Turkija: MEMO; Rapport; infografika Għal aktar informazzjoni ġenerali Il-Komunikazzjoni ta' Frar 2020 tal-Kummissjoni Ewropea dwar “It-titjib tal-proċess tal-adeżjoni - Perspettiva kredibbli tal-UE għall-Balkani tal-Punent” Skeda informattiva – The EU accession process of the Western Balkans Skeda informattiva - EU Engagement in the Western Balkans